Εθνική Κατάρ (ποδόσφαιρο ανδρών)

Η εθνική ομάδα ποδοσφαίρου του Κατάρ εκπροσωπεί το Κατάρ στις διεθνείς ποδοσφαιρικές διοργανώσεις. Τελεί υπό τον έλεγχο της Ποδοσφαιρικής Ομοσπονδίας Κατάρ (QFA).

Ιστορία
Η εθνική ομάδα του Κατάρ έπαιξε τον πρώτο επίσημο αγώνα της στις 27 Μαρτίου 1970 εναντίον του φιλοξενούμενου Μπαχρέιν, χάνοντας 1–2, ενώ ο Μουμπάρακ Φαράι σκόραρε το μοναδικό γκολ για το Κατάρ. Εξασφάλισε την πρόκρισή της για πρώτη φορά στο Παγκόσμιο Κύπελλο Ποδοσφαίρου 2022 ως οικοδέσποινα. Η ομάδα έχει συμμετάσχει 7 φορές στο Ασιατικό Κύπελλο Εθνών Ποδοσφαίρου και φιλοξένησε το Ασιατικό Κύπελλο Ποδοσφαίρου 2011. Έχει κατακτήσει 2 Κύπελλα Εθνών του Κόλπου (1992, 2004) και 1 χρυστό μετάλλιο στους Ασιατικούς Αγώνες (2006).

Στάδιο
Η εθνική ομάδα χρησιμοποιεί διάφορα στάδια στη Ντόχα. Διεξάγει τους εντός έδρας αγώνες της στο Διεθνές Στάδιο Χαλίφα και στο Στάδιο Γιασίμ μπιν Χαμάντ. Το τελευταίο είναι το γήπεδο της ομάδας.

 Ανταγωνισμός 
 Μπαχρέιν 
Το Κατάρ και το Μπαχρέιν είναι κύριοι αντίπαλοι λόγω της ιστορικής έντασης στις σχέσεις μεταξύ των δύο χωρών. Από τους 39 αγώνες που έχουν παίξει συνολικά, το Μπαχρέιν έχει 11 νίκες, 8 ήττες και 19 ισοπαλίες. Από το 2004 μέχρι το 2021, το Κατάρ δεν κατάφερε να νικήσει το Μπαχρέιν, έχοντας υποστεί έξι ήττες και έχοντας έρθει ισόπαλο δέκα φορές, πριν τελικά καταφέρει να νικήσει στο Κύπελλο Αραβικών Χωρών το 2021.

 Ηνωμένα Αραβικά Εμιράτα 
Ο ανταγωνισμός με τα Ηνωμένα Αραβικά Εμιράτα είναι έντονος στις αναμετρήσεις του Κυπέλλου του Κόλπου. Η διπλωματική κρίση στο Κατάρ από το 2017 έως το 2021 οδήγησε σε αύξηση της έντασης, όταν ο αρχηγός της εθνικής ομάδας νέων κάτω των 19 ετών των ΗΑΕ αρνήθηκε να δώσει το χέρι του στον αρχηγό της εθνικής νέων του Κατάρ στο πρωτάθλημα AFC κάτω των 19 ετών το 2018, το οποίο διεξήχθη στη Ινδονησία. Σε αυτό το τουρνουά, τα ΗΑΕ νίκησαν το Κατάρ με 2-1 αλλά αποκλείστηκαν στη φάση των ομίλων, ενώ το Κατάρ κατάφερε να προκριθεί στο Παγκόσμιο Πρωτάθλημα Νέων U20 του 2019. Μέχρι το 2020, το Κατάρ και τα ΗΑΕ έχουν παίξει 31 επίσημους αγώνες, οι περισσότεροι εκ των οποίων έχουν διεξαχθεί στο πλαίσιο του Κυπέλλου του Κόλπου. Ξεκίνησαν να παίζουν όταν τα Ηνωμένα Αραβικά Εμιράτα νίκησαν το Κατάρ με σκορ 1:0. Έχουν παίξει μόνο δύο φιλικούς αγώνες, με τον τελευταίο το 2011 που έληξε με νίκη των ΗΑΕ.

 Σαουδική Αραβία 
Το Κατάρ βρίσκεται σε σοβαρό ανταγωνισμό με τη Σαουδική Αραβία λόγω ιστορικής έντασης στις σχέσεις μεταξύ των δύο χωρών και της διπλωματικής κρίσης στο Κατάρ από το 2017 μέχρι το 2021. Γενικά, το Κατάρ δυσκολεύεται απέναντι στη Σαουδική Αραβία: από τους 41 αγώνες που έχουν παίξει, το Κατάρ έχει κερδίσει 8, έχει χάσει 17 και έχει έρθει ισόπαλο 16 φορές.

 Εικόνα της ομάδας 
Το Κατάρ χρησιμοποιεί τη μπορντό εμφάνιση ως εντός έδρας και τη λευκή ως εκτός έδρας εμφάνιση. Ο πρώτος κατασκευαστής τους ήταν η Umbro από το 1980 έως το 1984. Αυτή την περίοδο, όλες οι εμφανίσεις της εθνικής ομάδας του Κατάρ κατασκευάζονται από την Adidas.

Παραπομπές

Εξωτερικοί σύνδεσμοι

 Qatar Football Association
 News about the Qatar national team


Κατηγορία:Εθνικές ομάδες ποδοσφαίρου Ασίας